En nom de Nostre Seigneur, amen. L’an de l’Incarnation d’iceluy courrent mil CCC soixante et douze, le marcredi après la feste de l’Apparition Nostre Seigneur, je Marguerite de Chastoillenot, dame de Vaultouhot en partie, fais savoir à touz que je par la grace de Dieu sainne de pensée et en bonne et sainne memoire, considerans et attendans que neant est plus de la mort certain, neant toutefois moins certain de l’ore d’icelle, pour ce que je ne more intestas et que la mort ne me puisse trouver impourvehue, de mes biens à moy de Dieu donnez et assemblez je dispouse et ordonne en facent, concedent et ordonnent mon testament noncupez en la forme et manière qui s’ensuit. En premiers, m’ame dois maintenant et doncques quelle exira du corps de moy, je commant es mains de nostre creautour Jhesu-Crit, de la benoite et gloriouse virge Marie, sa mere, de saint Pere et saint Poul, apostres, et de toute la court de paradis en recommandant que ycelle avec eulx doignent colloquer et recevoir. Item, toutes injures, à moy de quelconques personnes qu’elles me soient estees pourtees, je remet et pardonne pour ce que mes pechiez et deliz soient à moy de Dieu pardonnez. Item, de mon corps je eslis la sepulture en l’eglise de Mons. Saint-Ladre d’Ostun, à la quelle eglise je donne et laisse six vins frans d’our pour une fois pour ung anniversaire faire et celebrer chascun an en ladite eglise pour le remede de l’ame de moy et de mes predecesseurs, et sera fait ledit anniversaire, chascun an, de pain et de vin, aux missions de venerables personnes messieurs doyen et chapitre de ladite eglise por my paient à eulx ladite somme de six vins frans par une fois: de la quelle somme j’ay octroyés et faites autrefois lettres auxdiz venerables, soubz le scel de la court de Mons. le duc de Bourgogne, et encoires pour ycelle somme je oblige expressement auxdiz venerables tout ce que je a et tienz en la parroiche de la Celle. Item, vuls et ordonne mon luminaire estre fait de soixante livre de cire: c’est assavoir quatre torches de seze livres, quatre cierges de quatorze livres et trantes livres memement ovrées pour aidier et faire le divin office. Item, vuls et ordonne que le jour de mon obit soient celebrees quarente messes de l’office des mors pour le remede de l’âme de moy, et vuls et ordonne que à chascun prestre celebrant lesdites messes soit donnez deux gros tournois d’argent. Item, vuls et ordonne que le jour de mondit obit soit faite une donne et soit donné à chascun povre de Dieu le quart d’un gros tournois d’argent, pour le remede de mon âme. Item, donne et laisse à l’eglise de Chastoillenot, au profit du curé d’icelle, vint soubz pour une fois pour celebrer en ladite eglise dix messes de l’office des mors pour le remede de l’âme de moy. Item, je donne et laisse à l’eglise de Saint Pere en Vaulx vint soubz pour une fois pour dix messes celebrer en ladite eglise. Item, donne et laisse à l’église de Champaignoule, au profit du curé d’icelle, quarente soubz, pour vint messes de l’oseque des mors faire celebrer en ladite eglise, pour le remede de l’ame de moy. Item, donne et laisse au curé d’Ivrey vint soubz pour faire celebrer dix messes de mors par une fois. Item, je donne et laisse au curé de Thury, pour une fois, vint soubz pour celebrer dix messes de mors pour le remede de l’ame de moy et de mes predecesseurs. Item, je donne et laisse au curé de Maligny vint soubz, pour une fois, pour dix messes celebrer ou faire celebrer. Item, donne et laisse a l’eglise de Verrière soubz Glane, par une fois, vint soubz pour celebrer dix messes. Item, donne et laisse à l’eglise de Monthelon vint soubz, pour une fois, pour celebrer ou faire celebrer dix messes de l’office des mors. Item, je donne à l’eglise de Saint Ligier soubz Buvray xx soubz pour une fois, pour dix messes de mors faire celebrer. Item, donne et laisse au monastiere de Flavigny, au profit du couvant, dix frans d’our, pour une fois, pour celebrer et faire celebrer oudit monastiere quatre anniversaires pour le remede de l’ame de moy. Item, je donne au curé de la Celle vint soubz, pour une fois, pour celebrer dix messes de mors. Item, je donne et laisse au monastière de Saint Martin d’Ostun, au profit du couvant, quarante soubz, pour une fois. Item, je donne et laisse au monastiere de Saint Jehan d’Ostun quarante soubz, pour une fois, au profit du couvant dudit lieu. Item, je donne et laisse aux religieux de Saint Simphorien quarante soubz, pour une foiz, au profit du couvant. Item, donne et laisse au monastiere de Praulon, par une foiz, au profit du couvant, quarante soubz. Item, donne et laisse au curé de Lieul, par une foiz, vint soubz, pour celebrer dix messes. Item, au curé de Saint-Pierre soubz Buvray, par une foiz, vint soubz, pour celebrer ou faire celebrer dix messes. Item, donne et laisse à l’arceprestre de Foissey dix frans d’our, pour une foiz. Item, je donne et laisse à l’eglise de Laisey vint soubz pour une foiz. Item, donne et laisse à l’eglise de Maignes quarante soubz, pour une foiz, pour vint messes celebrer ou faire celebrer pour le remede de l’ame de moy et de mes predecesseurs. Item vuls et ordonne que tous mes hommes soient frans et quittes de toutes rentes, tailles et reddevances par eulx dehues par le terme de deux ans après mon deceps, en recompensation des bons et agreables services que il m’ont fait ou temps passé. Item, je donne à l’ainée des filles de feu Guillaume qui fut filz de Estienne de Valerot, tout le droit que je puis avoir es bois de Coiffanz, et vuls et ordonne que sur ce soient faites lettres à part par le tabellion cy après escript, nonobstant ces presentes. Item, donne et laisse à Marion, ma chamberiere, en recompensation des bons et agreables services qu’elle m’ay fait, vint frans par une foiz. Item, je donne et ordonne estre paiez à Estienne Broquart dix francs par une foiz. Item, donne et laisse à Jehan le Bastart de Vautouhot vint frans par une foiz. Item, donne et laisse à Symon de Valerot, moyne du monastiere de Flavigny, chascun an, en tant comme il vivray, en et sur mes biens, dix frans d’our. Item, à Jehanotte de Valerot, nonain de Praulon, chascun an tant comme elle vivray, dix frans d’our. Item, donne et laisse à Odete, ma chambarere, dix frans par une foy. Item, donne et laisse à la fille Jehanote de Valerot, ma fille, dix livrées de terre seulement, ou les dix cent frans c’est assavoir les diz cent frans ou cas qu’elle vivroit et n’auroit hoirs de son corps, et ou cas qu’elle auroit hoirs, lesdites dix livrées de terre seulement ou les diz cent frans, lequel que mieulx li plaira. Item, donne et laisse au Maysaul de Joverain, par une foy, cinq frans d’our. Item, donne et laisse à la baillie de Joverain cinq frans d’our, par une foiz. Item, donne et laisse à Jehan filz à la femme au Roulx, le moindre, dix frans par une foy. Item, vuls et ordonne que touz mes debtes soient paiez et que les crediteurs soient crehuz par leurs serment de ce en quoy il diront moy à eulx estre tenue, jusques à la somme de cinq soubz. Item, je assigne et assiète touz les lais et un chascun dessus diz sur tous mes biens mobles et heritaiges et autres quelconques, lesquelx lais et autres chouses dessus dites je vuls et ordonne estre faiz et paiez et les choses dessus dites accomplies par mes executeurs cy desoubz escript et nommez, tout en la forme et manière que cy dessus est contenuz. Item, en remenance de mes biens, je fais, constitue et ordonne mes hoirs ceulx et celles qui de droit ou costume de pais le debve estre. Item, je fais et constitue mes executours venerable discrete personne et saige messire Nicolas de Tholon, chantre d’Ostun, frere Guy de Velerot, priour de Grinon, mon filz, et Odot Ramilley d’Ostun, et un chascun d’eux seul et pour le tout, es mains desquels mes executours et d’un chascun d’eulx je met et laisse touz mes biens desquelx je n’ay pas cy dessus ordonné, et à yceulx mes executours et à un chascun d’eulx je donne, tribue et baille tant conjointement comme dijoinctement plene et libere puissance et mandement especiaul de mesdiz biens lever requerir et exiger de leur propre autorité, prandre, tenir en main, vendre, exploitier et aliener pour ycestui mien present testament ou dernière volontey diligemment executer et dou tout en tout enteriner et accomplir: et à yceulx mes executours et à un chascun d’eulx vacant en mettant ce mien present testement ou dernière velontey à execution, je donne et laisse pour leurs poine et salaire vint frans d’our du coing du Roy nostre sire. Item, vuls et ordonne que ou cas que mes hoirs ou aucun d’eulx ou aultre aient, etc. Fait et donné en la presence de Jacobt Serrurier d’Ostun, clerc tabellion dudit lieu por mondit seignour le duc, Durant Segaul, Guillaume filz Juhan Michot, Guillaume filz au Petit de Vautouhot, Jehan filz au Regnaut, Jehan du Mex, Hugues Biffeaul, Guillaume filz au Marcaul et Hugues le Gaul, tesmoins à ce requis et appellez, l’an et joure dessus diz. J. SERRURIER.